  Майя Бывальцева Сант-Петербургысь биатлонист Алексей Слепов 50-тӥ «Ижысь винтовкаын» 20 иськеме нимаз бызьылонын вормиз. Со сярысь биатлонъя огъетысь ивортодэтъя «Удмуртия» агентстволэн корреспондентэз ивортӥз. Ньыль пол дугдылыса ыбылӥськонын спортсмен 1 мишеньзэ ворсатэк кельтӥз но сюрессэ 52 минут 37 секундскын ортчиз. Ямало-Ненец автоном округысь биатлонист Рустам Каюмов шонер ыбылӥськиз, но вормисьлы 26,5 секунд келяз. Одӥг ворсамтэ мишене куинетӥ интыын Ханты-Манси автоном округысь Пётр Пащенко (+34,3). Удмуртиысь спортсменъёслы пьедесталэ тубыны нош ик одӥг вамыш ӧз тырмы. Максим Макаров ньылетӥ луиз (+45,4 (1))). Ильназ Мухаметзянов куинь мишеньзэ ворсатэк ӧй ке кельтысал, призёръёс пӧлы шедьыны быгатысал, нош луиз витетӥ (+52,2). Владимир Семаков 14-тӥ инты басьтӥз, Александр Поварницын – 16-тӥ, Виктор Плицев – 21-тӥ. Таосыз вормисьлы 2 минутлэсь трос келязы. Тодэ вайытом, «Ижысь винтовка» ӵошатсконъёслэн нырысетӥ нуналазы 10 иськемъем спринтын озьы ик Алексей Слепов вормиз. Александр Поварницын 4-тӥ инты басьтӥз. Нылкышноос пӧлын нимаз бызьылонын зарни медаль утӥз Удмуртиысь Ульяна Кайшева. 14 часын нылкышноос 7,5 иськемъем спринтэ потозы, нош 18 часын асьсэлэсь быгатонлыкъёссэс возьматозы биатлонэз гажасьёс. Ӵошатсконъёс 29-тӥ толсуре азьланьтӥськозы. Биатлонъя огъетэ дунтэк автобусъёс ветло. Тегъёс: Спорт Ижкар Биатлон Удмуртия Ижевскаявинтовка  